Ο **Λούις Άλβαρες Καταλά** (*Luis Álvarez Catalá*, 1836 – 4 Οκτωβρίου 1901) ήταν Ισπανός ζωγράφος και διευθυντής του Μουσείο του Πράδο από το 1898 μέχρι τον θάνατό του.

Βιογραφικά στοιχεία
-------------------

Πιστεύεται ότι ο Άλβαρες Καταλά γεννήθηκε στη Μαδρίτη, από γονείς Αστουριανούς από το Κάνγκας δελ Ναρθέα, όπου περνούσε τα καλοκαίρια του ως παιδί. Αφού τελείωσε τη στοιχειώδη εκπαίδευση στο Οβιέδο, ο Λούις επέστρεψε στη Μαδρίτη, όπου εγγράφηκε στην «Ειδική Σχολή Ζωγραφικής, Γλυπτικής και Χαρακτικής» (*Escuela Especial de Pintura, Escultura y Grabado*). Επιπροσθέτως, ήταν μαθητής του Φεδερίκο δε Μαδράθο στη Βασιλική Ακαδημία Καλών Τεχνών του Σαν Φερνάντο (Μαδρίτη) Το 1857 ο Άλβαρες κέρδισε μια υποτροφία, ώστε να σπουδάσει στη Ρώμη (μαζί με τους Εδουάρδο Ροσάλες, Βιθέντε Παλμαρόλι και Διοσκόρο Πουέμπλα). Μετά από τέσσερα έτη στη Ρώμη βραβεύθηκε με το χρυσό μετάλλιο στην πρώτη Εθνική Έκθεση της Φλωρεντίας για τον πίνακά του «Το όνειρο της Καλπουρνίας», ο οποίος πήρε τη δεύτερη θέση στην Εθνική Έκθεση Καλών Τεχνών της Ισπανίας το 1862. Το έργο αυτό αγοράσθηκε από τη βασίλισσα Ισαβέλλα Β΄ της Ισπανίας και η υποτροφία του Άλβαρες επεκτάθηκε για τρία ακόμα χρόνια.

Ο καλλιτέχνης νυμφεύθηκε στη Ρώμη και τελικώς παρέμεινε εκεί μέχρι το 1894, με σύντομες ενδιάμεσες διαμονές στη Μαδρίτη. Συνέχισε να εκθέτει στην Ιταλία, την Ισπανία και τη Γερμανία, κερδίζοντας βραβεία το 1889 και το 1890. Τελικώς επέστρεψε στην πατρίδα του δεχόμενος τη θέση του υποδιευθυντή του Μουσείο του Πράδο. Τέσσερα χρόνια αργότερα διορίσθηκε διευθυντής από τη βασίλισσα, μετά την παραίτηση του έως τότε διευθυντή Φρανθίσκο Πραδίγια. Νέος υποδιευθυντής έγινε ο Σαλβαδόρ Βινιέγρα.

Κατά τη διάρκεια της θητείας του Άλβαρες στο Πράδο, το Μουσείο απέκτησε πολλά σημαντικά έργα, μεταξύ των οποίων αρκετά έργα του Φρανθίσκο Γκόγια. Το 1899 εξέδωσε έναν *Catálogo ilustrado de la sala de Velázquez* (= «Εικονογραφημένο κατάλογο της συλλογής του Βελάθκεθ») και επέβλεψε την εγκατάσταση ενός αγάλματος του Βελάθκεθ, που ήταν έργο του γλύπτη Ανιθέτο Μαρίνας. Αλλά ο Άλβαρες συνέχισε να δημιουργεί και ως ζωγράφος, φιλοτεχνώντας κυρίως έργα στο πνεύμα του κοστουμβρισμού. Τα τελευταία χρόνια της ζωής του φιλοτέχνησε σκηνές εμπνευσμένες από τα νιάτα του στη βόρεια Ισπανία, πολλές από τις οποίες βρίσκονται σήμερα στο Μουσείο Καλών Τεχνών των Αστουριών. Ο Λούις Άλβαρες Καταλά πέθανε στη Μαδρίτη σε ηλικία 65 ετών.

Επιλεγμένα έργα
---------------

* «Το ανθοπωλείο»«Το ανθοπωλείο»
* «Το φιλαντόν» (παραδοσιακή βραδινή σύναξη)«Το φιλαντόν» (παραδοσιακή βραδινή σύναξη)
* «Ντύσιμο για τον χορό»«Ντύσιμο για τον χορό»
* «Το μοντέλο του καλλιτέχνη»«Το μοντέλο του καλλιτέχνη»
* «Ο μνηστήρας»«Ο μνηστήρας»

Εκτός από τα απεικονιζόμενα, μερικά άλλα αξιόλογα έργα του Άλβαρες είναι τα «Ισαβέλλα η Καθολική», «Γάμος μιας Ρωμαίας πριγκίπισσας», «Καρναβάλι στη Βενετία» και «Φίγκαρο και Μπάρτολο».

Παραπομπές
----------

1. ↑  (Αγγλικά) *Union List of Artist Names*. 500124788. Ανακτήθηκε στις 9  Οκτωβρίου 2017.
2. ↑  *Faceted Application of Subject Terminology*. 1621106. Ανακτήθηκε στις 9  Οκτωβρίου 2017.
3. ↑  (Γαλλικά) *Répertoire des artistes*. 490. Ανακτήθηκε στις 9  Οκτωβρίου 2017.
4. ↑  Ανακτήθηκε στις 11  Σεπτεμβρίου 2017.
5. ↑  «Diccionario biográfico español» (Ισπανικά) Real Academia de la Historia. 2011. 6940/luis-alvarez-catala. Ανακτήθηκε στις 9  Οκτωβρίου 2017.
6. ↑  mix-n-match.toolforge.org#/entry/115927320.
7. 1 2 3 4  Βιογραφία στον ιστότοπο του Μουσείου του Πράδο

Πηγές
-----

* Το λήμμα «Άλβαρεζ Λουδοβίκος» στη *Νέα Ελληνική Εγκυκλοπαίδεια* «Χάρη Πάτση», τόμος 3, σελ. 658

Βιβλιογραφία
------------

* Javier Barón κ.ά.: *Cartas del pintor Luis Álvarez Catalá a Nicolás Suárez Cantón*, Real Instituto de Estudios Asturianos, 2004, ISBN 84-89645-80-9

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Λούις Άλβαρες Καταλά** |

* ArtNet: Πίνακες του Άλβαρες Καταλά στο *artnet.com*

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 58818480
* LCCN: no2005079582
* ISNI: 0000 0000 6639 4576
* SUDOC: 118778196
* ULAN: 500124788
* BNE: XX878079
* RKD: 1428

 |

 |